Kompyuta

Mitambo ya kompyuta imeleta mapinduzi makubwa sana katika utendaji kazi
kote duniani. Mitambo hii inaweza kufanya mengi. Kwanza, mitambo hii
inaweza kuhifadhi habari nyingi sana na kuzitoa zinapohitajika. Badala
ya kuweka faili nyingi ofisini, ni jambo la kawaida siku hizi kuhifadhi
habari kwenye mitambo ya kompyuta. Kwa mfano, inawezekana kuhifadhi
habari za watu binafsi wanaofanya kazi viwandani, mathalani habari
zinazohusu kazi wanazofanya, vyeo vyao, mishahara yao, umri wao pamoja
na habari za familia zao kama vile idadi ya watoto wao na kadhalika.

Miongoni mwa manufaa makubwa ya mitambo hiyo yanahusu uhifadhi wa habari
za siri. Mtu anaweza kuhifadhi habari fulani kwa kutumia silabi fulani
za siri ambazo anazijua yeye mwenyewena ambazo watu wengine huenda
wasizifahamu. Kwa hivyo, mbali na uwezo wa kuhifadhi habari nyingi
ajabu, kompyuta zinaweza kuweka siri za watu binafsi na makampuni na
faida zao na takwimu zao muhimu.

Pili, kompyuta zinaweza kufanya mambo mengi ambayo hayawezi kufanywa na
mashini za kawaida za kupiga chapa. Mfano, zinaweza kutumiwa kupiga
chapa bora makala za aina tofauti na hata tasnifu za watu wanaosomea
shahada ya juu. Manufaa ya kompyta huonekana hasa sio tu tu katika
kuhifadhi taarifa, lakini wakati wa kuhariri mhariri anapotumia
kompyuta. Anaweza, kwa mfano, kuamrisha aya moja nzima au aya nyingi
kuhama kutoka mwishoni mwa makala hadi mwanzoni au katikati au popote
pale.

Kompyuta zina herufi au hati aina aina kama vile za mlazo, nyingine
kubwa, ndogo hata zenye weusi uliokolea. Kompyuta pia zinaweza kutumiwa
kufanyia hesabu ngumu ambazo zingemchukua mtu hodari saa nyingi
kuzifanya. Zinaweza pia kuchora michoro inayoonyesha takwimu mbalimbali
kama vile michoro ya pai na grafu mbalimbali.

Kompyuta pia zinaweza kutafuta neno,sentensi au sehemu anayotaka kusoma
mtu au kufanyia masahihisho. Jambo hilo linaweza kufanywa kwa kuimarisha
kompyuta itafute neno fulani au maandishi fulani katika taarifa.
Isitoshe mitambo ya kompyuta inaweza kusahihisha hijai au maendelezo ya
maneno.